jeho krokoch, pre ktoré stratil ich dôveru. Tekáč ich iniciatívu nechápe, pretože nemocnica hospodári so ziskom.
Mestský poslanec Ján Čop hovorí, že rada získala "informácie závažného charakteru" o nakladaní s majetkom zdravotníckeho zariadenia. Majú sa týkať udeľovania odmien a odštátnenia niektorých zdravotníckych činností. Mestská rada sa domnieva, že tým mohol poškodiť hospodárenie nemocnice.
Čop nechcel podozrenia upresniť. Povedal, že Mestská rada poverila hlavného kontrolóra, aby ich preveril. Podľa uznesenia, schváleného radou, má kontrolór Pavol Marinič preskúmať "udeľovanie odmien, odštátnenie niektorých činností nemocnice, prenájom dopravnej zdravotnej služby a ďalšie činnosti pri prevádzkovaní ambulancie pozemnej záchrannej služby". Kontrolu v nemocnici začal včera.
Poslanci na jej výsledky nechceli počkať, okamžite na zasadnutí požadovali od primátora odvolanie riaditeľa. Ten s tým nesúhlasil. Radní preto zvolali na utorok poobede stretnutie všetkých poslancov zastupiteľstva. Chcú im vysvetliť, prečo by mal riaditeľ prísť o miesto.
Tekáč včera povedal, že poslanci mu neoznámili, čo mu vyčítajú. Je však presvedčený, že všetky jeho doterajšie opatrenia boli v prospech nemocnice. "Viem to dokázať číslami, ku koncu októbra zariadenia dosiahlo zisk dvoch miliónov korún vrátane odpisov. Poslanci však tieto fakty nechcú počuť," povedal. Odštátnenie dopravnej zdravotnej služby podľa neho ekonomike nemocnice pomohlo. O odmenách dodáva, že ich prideľovanie "primári prísne viazali na hospodársky výsledok každej divízie".
Sninská nemocnica sa prvého januára zmení z mestskej príspevkovej organizácie na mestskú obchodnú spoločnosť. Posty jej konateľov sa po ťahaniciach podarilo obsadiť len vďaka kompromisu. Za jedného z konateľov zastupiteľstvo schválilo Tekáča, za druhého lekára Vincenta Lukáča, ktorého presadili poslanci. Čop naznačil, že ak sa podarí odvolať Tekáča, riaditeľom by sa mohol stať "ako druhý štatutár" práve Lukáč.